[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.1.2008

COM(2008) 24 τελικό

2008/0012 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της κοινοτικής θέσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Δημοκρατίας της Ουκρανίας στον Παγκόσμιο Οργανισμό Εμπορίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Επισκόπηση των όρων προσχώρησης της Ουκρανίας στον Παγκόσμιο Οργανισμό Εμπορίου

I. ΕΙΣΑΓΩΓΗ

Τα μέλη του Παγκόσμιου Οργανισμού Εμπορίου (ΠΟΕ) και η Δημοκρατία της Ουκρανίας έφτασαν στο τελικό στάδιο συμφωνίας σχετικά με τους όρους προσχώρησης της Ουκρανίας στον οργανισμό. Αυτό επιτεύχθηκε έπειτα από διαπραγματεύσεις 14 ετών, οι οποίες άρχισαν το 1993, όταν η Ουκρανία υπέβαλε αίτηση προσχώρησης στον ΠΟΕ. Τώρα το Συμβούλιο πρέπει να εκδώσει απόφαση για την έγκριση των όρων προσχώρησης της Ουκρανίας, ούτως ώστε η Ευρωπαϊκή Ένωση (ΕΕ) να είναι σε θέση να υποστηρίξει επίσημα την προσχώρηση της χώρας αυτής στον ΠΟΕ.

Ακολουθεί περιληπτική περιγραφή των όρων προσχώρησης.

ΙΙ. ΠΕΡΙΛΗΨΗ ΤΩΝ ΟΡΩΝ ΠΡΟΣΧΩΡΗΣΗΣ ΤΗΣ ΟΥΚΡΑΝΙΑΣ ΣΤΟΝ ΠΟΕ ΑΝΑ ΤΟΜΕΑ

Βιομηχανικά προϊόντα

Ο μέσος όρος των αρχικών παγιοποιημένων δασμών (ΑΠΔ) της Ουκρανίας είναι 4,91%, ποσοστό που θα μειωθεί στο 4,81% (ΤΠΔ). Προβλέπονται περίοδοι εφαρμογής μεταξύ 1 έτους και 5 ετών μόνο για 226 κλάσεις, πράγμα που συνεπάγεται μέση περίοδο εφαρμογής 0,05 ετών. Μόνο 71 δασμολογικές κλάσεις θα έχουν δασμολογικούς συντελεστές ίσους ή ανώτερους του 15%. 5 κλάσεις θα παραμείνουν στο ανώτατο επίπεδο του 25%. Όλοι οι δασμοί θα παγιοποιηθούν.

Όσον αφορά τις τομεακές πρωτοβουλίες, οι δασμοί για τα προϊόντα της τεχνολογίας των πληροφοριών, το χαρτί, τον ιατρικό εξοπλισμό, τα έπιπλα και τα παιχνίδια θα καταργηθούν. Στις άλλες τομεακές πρωτοβουλίες, οι δεσμοί θα πέσουν κάτω από το 1% [γεωργικός εξοπλισμός: 0,71%, κατασκευαστικός εξοπλισμός: 0,35%, χάλυβας (MSA - πολυμερής διακανονισμός για το χάλυβα): 0,22% και φαρμακευτικά προϊόντα: 0,05%]. Ο εναρμονισμένος δασμός για τα χημικά προϊόντα θα ανέλθει στο 5,32%.

Για τα μηχανήματα και τις συσκευές, τους πιο ενδιαφέροντες τομείς για την ΕΕ, οι δασμοί θα είναι 5,33%. Οι δασμοί για τα οχήματα και τα ανταλλακτικά θα ανέρχονται στο 7,97%.

Γεωργικά προϊόντα

Στα γεωργικά προϊόντα, ο μέσος όρος των αρχικών παγιοποιημένων δασμών (ΑΠΔ) είναι 11,05%, ποσοστό που θα μειωθεί στο 10,61%. Στη γεωργία προβλέπεται περίοδος εφαρμογής (2 έτη) μόνο για 20 δασμολογικές κλάσεις. Οι υψηλότεροι συντελεστές αφορούν το ηλιανθέλαιο (30%) και τη ζάχαρη (50%).

Υπηρεσίες

Η Ουκρανία αναλαμβάνει δεσμεύσεις που επιτρέπουν τον ανταγωνισμό μεταξύ εγχώριων και αλλοδαπών παρόχων υπηρεσιών σχεδόν σε όλους τους τομείς και υποτομείς, πράγμα που θα ωφελήσει τόσο την ουκρανική οικονομία όσο και στην ΕΕ, η οποία είναι ο κορυφαίος παγκόσμιος εξαγωγέας σ’ αυτόν τον τομέα.

Οι αλλοδαποί πάροχοι υπηρεσιών δεν θα αντιμετωπίζουν κανέναν απολύτως ποσοτικό ή μεροληπτικό περιορισμό σε βασικούς τομείς υπηρεσιών όπως:

- υπηρεσίες ελεύθερων επαγγελματιών

- η μεγάλη πλειονότητα των επιχειρηματικών υπηρεσιών

- ταχυδρομικές υπηρεσίες και υπηρεσίες ταχυμεταφοράς στους τομείς που δεν καλύπτονται από το εθνικό μονοπώλιο

- υπηρεσίες τηλεπικοινωνιών

- υπηρεσίες κατασκευών

- υπηρεσίες διανομής

- περιβαλλοντικές υπηρεσίες

- τουριστικές υπηρεσίες

- η μεγάλη πλειονότητα των χρηματοοικονομικών υπηρεσιών, και

- η μεγάλη πλειονότητα των υπηρεσιών μεταφορών, συμπεριλαμβανομένης της μεταφοράς με αγωγούς

Οι λίγοι τομείς για τους οποίους η Ουκρανία δεν αναλαμβάνει δεσμεύσεις περιλαμβάνουν τις υπηρεσίες έρευνας και ασφάλειας, τις οπτικοακουστικές υπηρεσίες, τη διαστημική μεταφορά και τις υπηρεσίες ώθησης και ρυμούλκησης για τις θαλάσσιες και τις σιδηροδρομικές μεταφορές. Για τις σιδηροδρομικές μεταφορές επιβατών και εμπορευμάτων οι δεσμεύσεις περιορίζονται στην κατανάλωση των εν λόγω υπηρεσιών στο εξωτερικό. Για τις ασφαλιστικές υπηρεσίες, η Ουκρανία διατηρεί περιορισμούς στη διασυνοριακή παροχή παρόμοιους με εκείνους των υπολοίπων μελών του ΠΟΕ. Θα επιτρέψει την ίδρυση άμεσων υποκαταστημάτων μόνο πέντε έτη μετά την προσχώρησή της στον ΠΟΕ και διατηρεί μερικούς περιορισμούς.

Δεσμεύσεις δυνάμει του πρωτοκόλλου

Κατά το τελικό πολυμερές στάδιο της διαδικασίας προσχώρησης, τα μέλη του ΠΟΕ επιδίωξαν από κοινού να εξασφαλίσουν ότι η εμπορική νομοθεσία και οι θεσμοί της Ουκρανίας συνάδουν κατά βάση με τους κανόνες και τις συμφωνίες του ΠΟΕ και τους περιέλαβαν στο πρωτόκολλο προσχώρησης και στην έκθεση της ομάδας εργασίας. Ιδιαίτερο ενδιαφέρον για την ΕΕ παρουσιάζουν τα ακόλουθα ζητήματα:

Τιμολογιακή πολιτική

Η Ουκρανία ανέλαβε τη δέσμευση να μην εφαρμόζει υποχρεωτικές απαιτήσεις ελάχιστων τιμών για κανένα εισαγόμενο προϊόν. Μόλις προσχωρήσει, όλα τα τέλη που προβλέπονται για τις σιδηροδρομικές μεταφορές θα εφαρμόζονται χωρίς διακρίσεις στα εμπορεύματα που μεταφέρονται εντός της χώρας, εισάγονται, εξάγονται ή αποτελούν αντικείμενο διαμετακόμισης.

Τέλη για τη χορήγηση αδειών οινοπνεύματος

Η Ουκρανία τροποποίησε τη νομοθεσία της για να ευθυγραμμίσει τα τέλη αδειοδότησης για την εισαγωγή και την εξαγωγή οινοπνευματωδών ποτών και καπνού στο επίπεδο των 780 UAH (104 ευρώ), ποσό αντίστοιχο με το κόστος των παρεχόμενων υπηρεσιών και, επομένως, συμβατό με το άρθρο VIII της ΓΣΔΕ (GATT) του 1994. Η Ουκρανία ανέλαβε τη δέσμευση να διατηρήσει αυτό το επίπεδο από την ημερομηνία της προσχώρησης.

Επιβολή εσωτερικών φόρων στις εισαγωγές

Η Ουκρανία τροποποίησε τη νομοθεσία της για να εξαλείψει τη δυσμενή (μέσω ειδικού φόρου κατανάλωσης) φορολογική μεταχείριση των εισαγόμενων οινοπνευματωδών ποτών. Καταργήθηκαν επίσης οι απαλλαγές από το ΦΠΑ που προβλέπονταν για την αυτοκινητοβιομηχανία, τη ναυπηγική και την αεροναυπηγική. Η Ουκρανία ανέλαβε ακόμη τη δέσμευση να διατηρήσει αυτή την κατάσταση και να επιβάλλει τους εσωτερικούς φόρους της σύμφωνα με τους κανόνες του ΠΟΕ αμέσως μετά την προσχώρησή της.

Σύστημα χορήγησης αδειών εισαγωγών

Η Ουκρανία τροποποίησε τη νομοθεσία της για να ευθυγραμμίσει τις διαδικασίες που εφαρμόζει για τη χορήγηση αδειών εισαγωγών με τους κανόνες του ΠΟΕ, συμπεριλαμβανομένης της συμφωνίας για τις διαδικασίες χορήγησης αδειών εισαγωγών. Οι περισσότερες διατάξεις των πράξεων του ΠΟΕ στον τομέα αυτόν έχουν ήδη μεταφερθεί στην εθνική νομοθεσία, ενώ οι λίγες διατάξεις που απομένουν θα εγκριθούν έως την προσχώρηση.

Δασμολογητέα αξία

Η Ουκρανία ανέλαβε τη δέσμευση να αρχίσει να εφαρμόζει τις διατάξεις του ΠΟΕ σχετικά με τη δασμολογητέα αξία αμέσως μετά την προσχώρηση. Η Ουκρανία δεν θα χρησιμοποιεί κανένα είδος τιμής αναφοράς ή ελάχιστης τιμής και κανένα καθορισμένο σύστημα για την αποτίμηση των εισαγωγών, ενώ όλες οι μέθοδοι αποτίμησης που θα χρησιμοποιούνται θα συνάδουν με τις μεθόδους που προβλέπονται στη συμφωνία του ΠΟΕ για την εφαρμογή του άρθρου VII της ΓΣΔΕ του 1994.

Εξαγωγικοί δασμοί

Η Ουκρανία ανέλαβε τη δέσμευση να μειώσει βαθμιαία σε σημαντικό βαθμό τους εξαγωγικούς της δασμούς που επιβάλλονται στον παλαιοσίδηρο, τις δορές και τα δέρματα, τα ζωντανά βοοειδή και τους ελαιούχους σπόρους εντός περιόδου 5 έως 8 ετών. Τα χρονοδιαγράμματα μείωσης και τα μειωμένα επίπεδα δασμών θα παγιοποιηθούν με την προσχώρηση.

Επιδοτήσεις

Η Ουκρανία τροποποίησε τη νομοθεσία της για να καταργήσει όλες τις ασυμβίβαστες με τον ΠΟΕ επιδοτήσεις που προβλέπονται για την αυτοκινητοβιομηχανία, τη ναυπηγική και την αεροναυπηγική. Η Ουκρανία ανέλαβε επίσης τη δέσμευση να μην εισαγάγει καμία τέτοια επιδότηση στο μέλλον. Η Ουκρανία, κατά την ημερομηνία της προσχώρησης, θα υποβάλει στον ΠΟΕ σχετική κοινοποίηση.

Διαμετακόμιση

Η Ουκρανία, από την προσχώρησή της, θα εφαρμόζει όλους τους νόμους της, τους κανονισμούς της και τα άλλα μέτρα της που διέπουν τη διαμετακόμιση αγαθών (συμπεριλαμβανομένης της ενέργειας) - και θα επιβάλλει τα τέλη που προβλέπονται για τη μεταφορά εμπορευμάτων που αποτελούν αντικείμενο διαμετακόμισης - σύμφωνα με τις διατάξεις του άρθρου V της ΓΣΔΕ του 1994 και τις άλλες σχετικές διατάξεις της συμφωνίας του ΠΟΕ.

Δικαιώματα διανοητικής ιδιοκτησίας

Όσον αφορά τις γεωγραφικές ενδείξεις, η Ουκρανία προβλέπει τη συνύπαρξη των γεωγραφικών ενδείξεων με προγενέστερα εμπορικά σήματα υπό ορισμένες συνθήκες, σύμφωνα με το άρθρο 17 της συμφωνίας TRIPS. Η Ουκρανία παρέχει επίσης την ίδια προστασία δικαιωμάτων για γεωγραφικές ενδείξεις στους υπηκόους των μελών του ΠΟΕ ακριβώς όπως στους ουκρανούς υπηκόους. Όσον αφορά την προστασία των δεδομένων, η Ουκρανία παρέχει πενταετή προστασία για τα φαρμακευτικά είδη και δεκαετή προστασία για τα αγροχημικά προϊόντα. Σχετικά με την επιβολή των δικαιωμάτων διανοητικής ιδιοκτησίας, η Ουκρανία ανέλαβε πλήρεις δεσμεύσεις που αντανακλούν τις διατάξεις της σχετικής κοινοτικής οδηγίας.

III. ΣΥΣΤΑΣΗ

Η Επιτροπή, υποβάλλοντας για έγκριση από το Συμβούλιο τους όρους προσχώρησης της Δημοκρατίας της Ουκρανίας στον ΠΟΕ, συνιστά την έγκριση αυτών των όρων, οι οποίοι αντιπροσωπεύουν μια ισορροπημένη αλλά και φιλόδοξη δέσμη υποχρεώσεων ανοίγματος της αγοράς, πράγμα που θα αποφέρει σημαντικά οφέλη στην Ουκρανία αλλά και στους εμπορικούς εταίρους της στον ΠΟΕ.

2008/0012 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της κοινοτικής θέσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Δημοκρατίας της Ουκρανίας στον Παγκόσμιο Οργανισμό Εμπορίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 παράγραφοι 1 και 5, σε συνδυασμό με το δεύτερο εδάφιο του άρθρου 300 παράγραφος 2,

την πρόταση της Επιτροπής,

Εκτιμώντας τα ακόλουθα:

(1) Στις 20 Νοεμβρίου 1993 η κυβέρνηση της Δημοκρατίας της Ουκρανίας υπέβαλε αίτηση προσχώρησης στη συμφωνία για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.

(2) Στις 17 Δεκεμβρίου 1993 συνεστήθη ομάδα εργασίας για την προσχώρηση της Ουκρανίας, με σκοπό την επίτευξη συμφωνίας όσον αφορά όρους προσχώρησης αποδεκτούς από τη Δημοκρατία της Ουκρανίας και από όλα τα μέλη του ΠΟΕ.

(3) Η Επιτροπή, εξ ονόματος της Κοινότητας, διαπραγματεύθηκε μια πλήρη σειρά δεσμεύσεων για το άνοιγμα της αγοράς εκ μέρους της Δημοκρατίας της Ουκρανίας, δεσμεύσεων που έχουν ιδιαίτερη σημασία για την Κοινότητα και που προβλέπονται στο υπόμνημα που συμφωνήθηκε μεταξύ των διαπραγματευτών της Δημοκρατίας της Ουκρανίας και της Επιτροπής στις 17 Μαρτίου 2003.

(4) Οι δεσμεύσεις αυτές ενσωματώνονται τώρα στο πρωτόκολλο προσχώρησης της Δημοκρατίας της Ουκρανίας στον ΠΟΕ.

(5) Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Δημοκρατίας της Ουκρανίας.

(6) Επομένως, το πρωτόκολλο προσχώρησης πρέπει να εγκριθεί.

(7) Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του προσχωρούντος μέλους και του ΠΟΕ και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV.2 της συμφωνίας για την ίδρυση του ΠΟΕ ορίζει ότι στα μεσοδιαστήματα μεταξύ των συνόδων της υπουργικής διάσκεψης, τα καθήκοντά της εκτελεί το Γενικό Συμβούλιο.

(8) Επομένως, πρέπει να καθοριστεί η θέση την οποία θα λάβει η Κοινότητα στο Γενικό Συμβούλιο,

ΑΠΟΦΑΣΙΖΕΙ:

Άρθρο μόνο

1. Η θέση την οποία θα λάβει η Κοινότητα στο Γενικό Συμβούλιο του ΠΟΕ όσον αφορά την προσχώρηση της Δημοκρατίας της Ουκρανίας στον ΠΟΕ είναι να εγκρίνει την εν λόγω προσχώρηση.

2. Τη θέση αυτή θα εκφράσει η Επιτροπή εξ ονόματος της Κοινότητας.

Βρυξέλλες, […]

Για το Συμβούλιο

Ο Πρόεδρος

[…]